**SIA “Biznesa augstskola Turība”**

Vienotais reģistrācijas Nr.40003135880

Graudu ielā 68, Rīgā, LV-1058

**V142**

APSTIPRINĀTS

SIA “Biznesa augstskola Turība”

Valdes 29.03.2022. sēdē, protokols Nr.11

**Kārtība, kādā tiek nodrošināta Covid-19 infekcijas izplatības ierobežošana SIA “Biznesa augstskola Turība”**

1. **Vispārīgie noteikumi**
   1. Kārtība, kādā tiek nodrošināta Covid-19 infekcijas izplatības ierobežošana SIA “Biznesa augstskola Turība” (turpmāk – Kārtība) nosaka pasākumus, kas veicami, lai nodrošinātu Covid-19 infekcijas izplatības ierobežošanu SIA “Biznesa augstskola Turība” (turpmāk – BAT) un ir izdota saskaņā ar Ministru kabineta 2021. gada 28. septembra noteikumiem Nr. 662 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – Noteikumi), Izglītības un zinātnes ministrijas ieteikumiem u.c.
   2. Šī Kārtība ir spēkā ar tās apstiprināšanas dienu un ir spēkā līdz brīdim, kad tā tiks atsaukta. Kārtība var tikt mainīta un papildināta atkarībā no Izglītības un zinātnes ministrijas norādēm un normatīvo aktu izmaiņām.
   3. Šī Kārtība prevalē pār visiem citiem BAT izdotajiem iekšējiem normatīviem aktiem. Ja kāds no šīs kārtības punktiem ir pretrunā ar kādu citu iekšējo normatīvo aktu, tad par noteicošo tiek uzskatīta šī Kārtība, kamēr tā ir spēkā.
   4. BAT noteiktas šādas atbildīgās personas par Noteikumos noteikto pamatprincipu (informēšana, distancēšanās, higiēna, personas veselības stāvokļa uzraudzība) nodrošināšanu un ievērošanu:
      1. informēšana – Attīstības direktors;
      2. higiēna – Apkalpošanas dienesta vadītājs;
      3. distancēšanās:
         1. studiju procesā – prorektors zinātniskajā un akadēmiskajā darbā;
         2. Jaunatnes tūrisma mītnē (turpmāk – JTM) – JTM vadītājs;
         3. BAT koplietošanas telpās – Iekšējās drošības dienesta vadītājs.
      4. personas veselības stāvokļa uzraudzība
         1. JTM iemītniekiem – JTM vadītājs;
         2. darbiniekiem - Personāla daļas vadītājs;
         3. studējošiem - fakultātes dekāns/nodaļas vadītājs;
         4. Profesionālas izaugsmes centra kursu apmeklētājiem – Profesionālās izaugsmes centra projektu vadītājs;
         5. BAT rīkoto pasākumu apmeklētājiem – atbildīgais par pasākumu.
   5. Šī kārtība ir saistoša šādām personu grupām:
      1. BAT vietējie un ārvalstu studenti, t.sk. apmaiņas programmu studenti (turpmāk - studējošie);
      2. BAT docētāji, t.sk. viesdocētāji (turpmāk - Docētāji);
      3. BAT darbinieki (turpmāk - Darbinieki);
      4. personu, kas nomā BAT telpas, pārstāvji (turpmāk – Nomnieki);
      5. personas, kas uzturas JTM telpās (turpmāk - JTM īrnieki);
      6. Profesionālas izaugsmes centra kursu apmeklētāji (turpmāk – Kursanti);
      7. personas, kas apmeklē BAT rīkotos pasākumu vai citu iemeslu dēļ uzturas BAT telpās (turpmāk - Viesi).
   6. Darbiniekiem, kas nonāk saskarē ar studējošajiem un Docētājiem (izņemot ārvalstu docētājus, kuri neierodas Latvijā) ir nepieciešams vakcinācijas vai pārslimošanas sertifikāts (balstvakcinācija nav obligāta).
   7. Struktūrvienību vadītāji nodrošina uzskaiti par apakšpunktā 1.6. minētajiem Darbiniekiem un Docētājiem, kuriem ir vakcinācijas vai pārslimošanas sertifikāts, norādot vārdu, uzvārdu, amata nosaukumu un atzīmi par vakcinācijas vai pārslimošanas sertifikāta esamību (sertifikātu derīguma termiņa dati netiek uzkrāti).
   8. Apakšpunktā 1.6. minētajiem Darbiniekiem un Docētājiem ir pienākums informēt savas struktūrvienības vadītāju par vakcinācijas sertifikāta vai pārslimošanas sertifikāta esamību un statusa izmaiņām.
2. **Informēšana par drošības pasākumiem** 
   1. Attīstības daļa informē par drošības pasākumiem Covid-19 infekcijas izplatības ierobežošanai, izmantojot šādus informācijas kanālus:
      1. iekšējie un ārējie tiešās komunikācijas kanāli;
      2. pašu veidotie un citu veidotie publiskie komunikācijas kanāli;
   2. Iekšējie tiešās komunikācijas kanāli ir visa veida nepubliski komunikācijas kanāli, kurus BAT izmanto tiešai un kontrolētai saziņai BAT iekšienē. Iekšējie tiešās komunikācijas kanāli ir:
      1. BAT e-pasts;
      2. BAT fiksētie un mobilie tālruņi – zvani un SMS;
      3. sistēma BATIS;
      4. [inet.turiba.lv](http://inet.turiba.lv);
      5. citas BAT darbinieku lietotas saziņas platformas un risinājumi, piemēram, WhatsApp.
   3. Ārējie tiešās komunikācijas kanāli ir visi pārējie kanāli, kas nepieder vai kuru izmantošanu nekontrolē BAT. Ārējie kanāli ir:
      1. citu personu e-pasti;
      2. citu personu fiksētie un mobilie tālruņi.
   4. Pie pašu veidotajiem publiskās komunikācijas kanāliem pieder visi BAT izveidotie un kontrolētie komunikācijas kanāli, kuriem bez ierobežojuma var piekļūt ikviens interesents, tie ir:
      1. BAT tīmekļa vietne [www.turiba.lv](http://www.turiba.lv);
      2. BAT profili sociālajos tīklos Facebook, Twitter, Instagram, LinkedIn, Youtube;
      3. vizuālā informācija (plakāti, uzlīmes, skrejlapas) un tās izplatīšana BAT teritorijā.
   5. Mainoties valstī noteiktajiem drošības nosacījumiem, piemēram, pulcēšanās, distancēšanās, pasākumu norises vai studiju procesa norises kārtībā, Attīstības direktors sagatavo un izplata informatīvu paziņojumu (teksta un/vai grafisku) attiecīgajai grupai šādā kārtībā:
      1. Izplatot informāciju studējošajiem, Attīstības direktors nodrošina informācijas ievietošanu BAT tīmekļa vietnē [www.turiba.lv](http://www.turiba.lv), sociālo mediju profilos, BATIS, kā arī nepieciešamības gadījumā – informācijas izsūtīšanu uz studējošo norādītajiem e-pastiem. Informācija tiek izplatīta latviešu un angļu valodā.
      2. Izplatot informāciju Docētājiem, Attīstības direktors nodrošina informācijas izsūtīšanu dekāniem/nodaļu vadītājiem un filiāļu vadītajām, kuriem šī informācija jāizplata savas fakultātes/nodaļas/filiāles Docētājiem. Informācija tiek izplatīta latviešu valodā.
      3. Izplatot informāciju Darbiniekiem, Attīstības direktors nodrošina informācijas izsūtīšanu struktūrvienību vadītājiem, kuriem šī informācija jāizplata struktūrvienības darbiniekiem. Informācija tiek izplatīta latviešu valodā.
      4. Izplatot informāciju Nomniekiem, Attīstības direktors nodrošina informācijas ievietošanu BAT tīmekļa vietnē [www.turiba.lv](http://www.turiba.lv), kā arī informatīvo materiālu izvietošanu BAT teritorijā. Informācija tiek izplatīta latviešu valodā.
      5. Izplatot informāciju BAT Viesiem, Attīstības direktors nodrošina informācijas ievietošanu BAT tīmekļa vietnē [www.turiba.lv](http://www.turiba.lv), konkrētā pasākuma aprakstā, kā arī informatīvo materiālu izvietošanu BAT teritorijā. Informācija tiek izplatīta latviešu un/vai angļu valodā pēc nepieciešamības.
      6. Izplatot informāciju JTM īrniekiem, Attīstības direktors nodrošina informācijas ievietošanu BAT tīmekļa vietnē [www.turiba.lv](http://www.turiba.lv), kā arī informatīvo materiālu izvietošanu JTM telpās. Informācija tiek izplatīta latviešu un angļu valodā.
   6. Par Kursantu informēšanu par valstī noteiktajiem drošības nosacījumiem ir atbildīgs Profesionālas izaugsmes centra projektu vadītājs.
3. **Higiēnas prasību nodrošināšana**
   1. BAT tiek nodrošināta iespēja roku mazgāšanai visām personu grupām, kā arī informācija par pareizu roku mazgāšanu, tai skaitā, ka rokas ar ziepēm jāmazgā vismaz 20 sekundes. BAT tiek izvietotas zīmes un/vai plakāti, lai atgādinātu par roku higiēnu.
   2. Roku mazgāšana veicama pēc tualetes apmeklējuma, sabiedrisku vietu apmeklēšanas, pirms ēšanas, pēc kontakta ar slimiem cilvēkiem vai viņu apkārtējo vidi, vai pieskaršanās priekšmetiem, kuriem pieskaras liels cilvēku skaits (piemēram, skārienjūtīgi ekrāni). Ūdens krānu ieteicams aizvērt ar vienreiz lietojamu salveti, ko izmest atkritumu tvertnē.
   3. Roku mazgāšanas vietas BAT tiek aprīkotas ar ziepēm elektriskajiem roku žāvētājiem vai papīra dvieļiem roku susināšanai un atkritumu tvertnēm to izmešanai.
   4. Roku dezinfekcijas līdzekļi tiek izvietoti pie ieejām telpās, pie koplietošanas priekšmetiem (telefoni, kafijas aparāti u.tml).
   5. Klepojot un šķaudot jānosedz mute un deguns ar vienreizlietojamo salveti, kuru pēc lietošanas izmet atkritumu tvertnē, un pēc tam nomazgā vai dezinficē rokas, kā arī nepieciešamību izvairīties no nevajadzīgas pieskaršanās sejai (acīm, degunam un mutei) ar nemazgātām rokām. Ja nav pieejamas vienreizlietojamās salvetes, klepot vai šķaudīt iekšējā elkoņa locītavas virsmā (piedurknē), bet nevis plaukstā.
   6. BAT tiek veikta virsmu un grīdu bieža tīrīšana un periodiska dezinfekcija, vairākas reizes dienā. Tiek nodrošināti vienreizēji atkritumu maisi, lai nepieskartos tvertnes saturam uzkopšanas laikā.
   7. Regulāri tiek veikta bieža kontakta virsmu dezinfekcija (durvju rokturi, gaismas slēdži, skārienjūtīgi ekrāni, koplietošanas biroja tehnikas pogas, trepju margas, darba virsmas).
   8. BAT tiek nodrošināts, ka studējošajiem, Darbiniekiem un Docētājiem ir pieejami ātras iedarbības dezinfekcijas līdzekļi bieža kontakta virsmu dezinfekcijai, un viņi ir informēti par pareizu to lietošanu (ne tikai uzkopšanas personāls). Tiek rekomendēts regulāri dezinficēt rokas.
   9. Iespējami bieži jāveic telpu vēdināšana, periodiski pilnībā atverot logus (nevis puspavērtus).
   10. Pirms ēdnīcas apmeklējuma nepieciešams izmantot roku dezinficējošo līdzekli, kas ir pieejams gan BAT gaiteņos, gan pie ēdnīcas ieejas. Ieteicams izmantot iespēju iegādāties ēdienus līdzņemšanai.
4. **Drošības pasākumi studiju procesā**
   1. Nodarbības notiek klātienē, paredzot iespēju studējošiem kā klausītājiem pieslēgties nodarbībai attālināti, izmantojot WEBEX platformu.
   2. Noslēguma pārbaudījumi (gala pārbaudījumi un valsts pārbaudījumi) tiek organizēti klātienē. Kārtējo pārbaudījumu un studiju kursa noslēguma pārbaudījumu norises kārtību nosaka studiju kursa docētājs.
   3. Studiju procesā klātienē piedalās Docētāji, kuri var uzrādīt derīgu un pārbaudāmu vakcinācijas sertifikātu vai pārslimošanas sertifikātu.
   4. Lai piedalītos nodarbībā attālināti, izmantojot WEBEX platformu, studējošie līdz nodarbības dienas plkst.8.00 ir jāpiesakās nodarbībai informatīvajā sistēmā BATIS.
   5. Īstenojot nodarbības klātienē, BAT nodrošina telpu vēdināšanu un citas higiēnas un drošības prasības.
   6. Nodarbības notiek saskaņā ar nodarbību grafiku, kas ir pieejams BAT tīmekļa vietnē [www.turiba.lv](http://www.turiba.lv) un BATIS. Starpbrīži tiek noteikti 15 min gari, lai nodrošinātu regulāru un pietiekamu telpu vēdināšanu. Vēdināšanas laikā personas telpās neuzturas.
   7. Turpmākais studiju process BAT var tikt izmainīts un plānots atbilstoši epidemioloģiskā stāvokļa radītajiem apstākļiem un sabiedriskās drošības prasībām.
   8. Ja tiek novērota epidemioloģiskās situācijas pasliktināšanās, var tikt noteikts studiju procesu uz laiku organizēt attālināti.
   9. Informācija par studiju procesa izmaiņām tiks ievietota BAT tīmekļa vietnē [www.turiba.lv](http://www.turiba.lv), kā arī informatīvajā sistēmā BATIS latviešu un angļu valodā.
   10. Starptautiskās sadarbības nodaļa ne vēlāk kā divas nedēļas pirms kārtējā semestra sākuma informē ārvalstu reflektantus un studējošos par BAT noteiktajām drošības prasībām, tai skaitā par pašizolācijas nosacījumiem.
   11. Starptautiskās sadarbības nodaļa apkopo informāciju par ārvalstu studējošo ierašanās laiku un uzturēšanās vietas adresi Latvijas Republikā.
5. **Drošības pasākumi JTM**
   1. JTM īrniekiem ir pienākums sekot savam veselības stāvoklim un nekavējoties informēt JTM administratoru par konstatētu Covid-19 infekcijas gadījumu.
   2. Jebkādu vīrusa pazīmju gadījumā īrniekam ir pienākums veikt testēšanos ar rutīnas skrīninga testu, ko var saņemt pie JTM administratora un rīkoties atbilstoši Slimību profilakses un kontroles centra (turpmāk – SPKC) (saite uz mājas lapu: <https://www.spkc.gov.lv/lv>) sniegtajām rekomendācijām, ar savu rīcību (darbību vai bezdarbību) izvairoties no citu personu veselības apdraudējuma.
   3. Aizdomu gadījumā par saslimšanu JTM īrniekam nekavējoties jāziņo par radušos situāciju, rakstot uz elektronisko adresi: [hostel@turiba.lv](mailto:hostel@turiba.lv), jāsazinās ar ārstu un jāievēro viņa noteikto režīmu, nepieciešamības gadījumā jādodas veikt Covid-19 testu. Ja nepieciešams, saslimušais un kontaktpersonas tiek izolēti atsevišķās JTM istabās (izolatorā). Saslimušā kontaktpersonām ir pienākums veikt rutīnas skrīninga testu, ko saņem pie JTM administratora.
   4. JTM īrnieka saslimšanas gadījumā ar Covid-19 turpmāko rīcību nosaka SPKC epidemiologs, izskatot konkrēto gadījumu.
   5. JTM administrācija uzglabā informāciju par ārvalstu studējošo ierašanās laiku JTM datu bāzē.
   6. JTM īrniekiem var tikt noteikti citi, šajā Kārtībā neminēti, epidemioloģiskās drošības pasākumi, kuri nekavējoties jāievēro.
   7. JTM īrniekiem ir pienākums ievērot šajā Kārtībā noteiktās prasības.
   8. Šajā Kārtībā noteikto prasību neizpilde, var tikt uzskatīta par būtisku JTM īres līguma pārkāpumu ar no tā izrietošām sekām, tostarp ar īres līguma laušanu.
   9. JTM ievēro šādus pamatprincipus telpu izmantošanā un uzturēšanā:
      1. JTM īrnieki koplietošanas telpas rekomendēts izmantot tikai nepieciešamības gadījumos, un ieteikts nepulcēties koplietošanas telpās;
      2. koplietošanas telpu (tualetes, dušas) izmantošanā rekomendēts ievērot 2 m distanci;
      3. nodrošināt roku mazgāšanas iespēju ar siltu ūdeni un ziepēm, kā arī nodrošināt pieejamību roku dezinfekcijas līdzekļiem;
      4. regulāri tīrīt un uzkopt telpas izmantojot dezinfekcijas līdzekļus;
      5. regulāri vēdināt telpas.
6. **Personas veselības stāvokļa uzraudzība**
   1. BAT nedrīkst atrasties personas, kam noteikta izolācija vai kurām ir elpošanas ceļu infekcijas pazīmes.
   2. Visām 1.5. punktā minētajām personām pie jebkurām akūtas elpceļu infekcijas slimības pazīmēm jāsazinās ar savu ģimenes ārstu un jāpaliek mājās.
   3. Studiju informācijas centrā pie klientu informētāja, JTM administrācijā un filiālēs tiek nodrošināta pieeja digitālajam termometram temperatūras mērīšanai.
   4. Studiju informācijas centrā pie klientu informētāja, JTM administrācijā, filiālēs un visās struktūrvienībās ir pieejami rutīnas skrīninga testi Docētāju, Darbinieku, studējošo un JTM īrnieku testēšanai.
   5. Jebkādu vīrusa pazīmju gadījumā visām 1.5. punktā minētajām personām ir pienākums veikt rutīnas skrīninga testu, un nekavējoties rīkoties atbilstoši SPKC (tīmekļa vietne: https://spkc.gov.lv/lv/) sniegtajām rekomendācijām, ar savu rīcību (darbību vai bezdarbību) izvairoties no citu personu veselības apdraudējuma. Pozitīva testa gadījumā, rutīnas skrīninga testus veic arī saslimušā kontaktpersonas BAT.
   6. Katram studējošajam, Docētājam un Darbiniekam ir pienākums sekot savam veselības stāvoklim un nekavējoties informēt BAT par konstatētu Covid-19 infekcijas gadījumu, studējošajam sūtot informāciju uz elektronisko adresi: [sic@turiba.lv](mailto:sic@turiba.lv), Docētājam un Darbiniekam informējot savu tiešo vadītāju.
   7. Aizdomu gadījumā par saslimšanu studējošajam nekavējoties jāziņo par radušos situāciju, rakstot uz elektronisko adresi: [sic@turiba.lv, Docētājam](mailto:sic@turiba.lv,%20Docētājam), Darbiniekam – jāziņo tiešajam vadītājam. Jāsazinās ar ārstu un jāievēro viņa noteikto režīmu, nepieciešamības gadījumā dodas veikt Covid-19 testu.
   8. BAT studējošā, Docētāja un Darbinieka saslimšanas gadījumā ar Covid-19, turpmāko rīcību nosaka SPKC epidemiologs, izskatot konkrēto gadījumu.
7. **Rīcība, ja ir aizdomas vai tiek atklāts inficēšanās gadījums BAT**
   1. Ja BAT Darbiniekam vai Docētājam, veicot darba pienākumus, parādās akūtas elpceļu infekcijas slimības pazīmes (drudzis, klepus, elpas trūkums, paaugstināta ķermeņa temperatūra u.c.), Darbinieka/Docētāja pienākums ir pārtraukt darba pienākumu veikšanu un doties mājās, telefoniski informēt savu vadītāju, kā arī sazināties ar ģimenes ārstu, lai vienotos par turpmāko ārstēšanas režīmu. Ja ir iespējams kontakts ar citiem cilvēkiem BAT vai sabiedriskajā transportā, tiek mutes un deguna aizsargs. Atgriezties BAT var tikai saskaņā ar ārsta norādījumiem.
   2. Ja BAT studējošajam parādās akūtas elpceļu infekcijas slimības pazīmes (drudzis, klepus, elpas trūkums, paaugstināta ķermeņa temperatūra u.c.), studējošā pienākums ir pārtraukt studiju procesu un doties mājās, telefoniski informēt BAT atbildīgo personu un sazināties ar ģimenes ārstu, lai vienotos par turpmāko ārstēšanas režīmu. Ja ir iespējams kontakts ar citiem cilvēkiem BAT vai sabiedriskajā transportā, tiek lietota sejas maska. Atgriezties BAT var saskaņā ar ārsta norādījumiem.
   3. Studējošie, kam ir apstiprināta inficēšanās vai pamatotas aizdomas par inficēšanos ar Covid-19, var neievērot izolāciju, ja kopš inficēšanās vai aizdomu apstiprināšanās ir pagājušas ne mazāk kā septiņas dienas un vismaz 24 stundas pirms atgriešanās klātienes studiju procesā nav slimības pazīmju.
   4. Ja šīs kārtības 1.5. punktā minētajām vai citām personām BAT teritorijā ir konstatēti nopietni veselības traucējumi, tiek izsaukta Neatliekamā medicīniskā palīdzība.
   5. Ja akūtas elpceļu infekcijas slimības pazīmes konstatētas vairākiem studējošiem, Darbiniekiem vai Docētājiem un ir radušās aizdomas par grupveida saslimšanu, BAT atbildīgās personas par veselības stāvokļa uzraudzību nodrošina informācijas sniegšanu telefoniski SPKC reģionālās nodaļas epidemiologiem un konsultējas par tālāko rīcību.
   6. Darbinieki, Docētāji un studējošie, kas ir identificēti kā kontaktpersonas, var neievērot mājas karantīnu, lai veiktu darba pienākumus vai piedalītos studiju procesā. Iespēju robežās rekomendējams lietot medicīniskās maskas vai FFP2 respiratorus.

Stājas spēkā 01.04.2022.

Valdes priekšsēdētājs, rektors A. Baumanis